การเดินทางท่องเที่ยวภายในประเทศ ช่วงเทศกาลสงกรานต์ อาจสูงกว่าที่คาดการณ์ไว้ คาดสร้างรายได้กว่า 1.1 หมื่นล้านบาท
นางสาวฐาปนีย์ เกียรติไพบูลย์ รองผู้ว่าการด้านตลาดในประเทศ การท่องเที่ยวแห่งประเทศไทย (ททท.) เปิดเผยว่า ในช่วงเทศกาลสงกรานต์ ระหว่างวันที่ 13 - 17 เมษายนที่ผ่านมา ททท. คาดการณ์ว่าจะมีจำนวนการเดินทางภายในประเทศ ประมาณ 3.5 ล้านคน-ครั้ง สร้างรายได้หมุนเวียนกว่า 1.1 หมื่นล้านบาท ขณะที่อัตราการเข้าพัก คาดจะเฉลี่ยอยู่ที่ร้อยละ 41 ซึ่งเป็นอัตราการเข้าพักทั่วประเทศเฉลี่ยสูงกว่าที่ได้คาดการณ์ไว้ก่อนหน้านี้ อย่างไรก็ตาม จะมีการคำนวณตัวเลขที่ชัดเจนอีกครั้ง เนื่องจากต้องนำข้อมูลจากทุกภาคของประเทศมาคำนวณ พร้อมประเมินภาพรวมของเทศกาลสงกรานต์ โดยจะแจ้งให้ทราบต่อไป ทั้งนี้ ขอความร่วมมือประชาชนที่มีแผนในการเดินทางท่องเที่ยว ควรคำนึงเรื่องสุขอนามัยเป็นหลัก พร้อมปฏิบัติตามมาตรการด้านสาธารณสุขอย่างเคร่งครัดและหากพบผู้ไม่ปฏิบัติตามมาตรการ สามารถแจ้งเจ้าหน้าที่ที่เกี่ยวข้อง ททท.จะเร่งเข้าไปดูแลทันที